
res  versus  primi  prologi  I.  Hecyrae  Terentianae  codi- 
cibus  sex  (B,  C,  D,  E,  F,  P)  —  in  codice  Bembino  (A)  38 
versus  primi  prologorum  iam  non  leguntur  —  sic  exhiben- 
tur: 
,Hecyra  est  huic  nomen  fabulae:  haec  cum  datast 
Nova,  novum  intervenit  vitium  et  calamitas, 
Ut  neque  spectari  neque  cognosci  potuerit.' 
In  versu  primo,  ut  hiatus  tolleretur,  Bentleius  fabulae  in  ,fa- 
bulai'  et  in  secundo  offensus  longitudine  alterius    syllabae 
voculae  ,nova'  ,nova  ei<  scribendum    esse  coniecit.     Fleck- 
eisenus  autem  altera  Bentlei  coniectura  probata  primo  ver- 
sui  succurrere  mavult  scribendo  sic: 

,Hecyrae  huicc  nomen  fabulae  est'  cet. 
Ac  recte  quidera  a  Fleckeiseno  hoc  ,fabula'i<  Bentlei  deletum 
esse  omnes  facile  consentient.  Nam  ne  unum  quidem  certum 
exemplum  dativi  in  ,ai'  desinentis  exstat,  (cf.  Neue,  forraen- 
lehre  p.  15.  Buecheler,  declinat.  p.  53.)  etiamsi  quis  incon- 
sideratius  suscipit,  ut  genetivum  ,a'i;,  quem  Bentleius  quattuor 
in  locis  posuit,  contra  Kitschelium  (proleg.  ad  Trinum.  p. 
325  s.)  aliosque  viros  doctissimos  (cf.  Buecheler  1.  c.  p.  33. 
Neue,  1.  c.  p.  14.)  tutetur.  ,Hecyra'  —  hanc  lectionem  omnes 
codices  offerunt  (cf.  Donat.  adnotat.  ,nominativo  casu  figu- 
ravit'  cet.)  —  in  ,Hecyrae'  quo  iure  Fleckeisenus  cum  Kit- 
schelio  mutaverit,  non  intellego:  mihi  quidem  cum   Brixio, 

(ad  Plauti  Trinum.  v.  8.)  qui  alia  certa  huius  usus  exempla 
(cf.  ad  Mil.  v.  86.)  affert,  persuasum  est  nominativum  potius 
quam  dativum  a  poeta  eo  consilio  positum  esse  in  initio 
versus,  ut  emphasis  augeatur.  Quod  denique  Fleckeisenus 
pro  ,huic<  ,huice'  scripsit  et  ,est'  transposuit,  quamquam  nemo 
nescit ,  et  quam  saepe  ultima  syllaba  illius  pronominis  a  li- 
brariis  obscurata  (cf.  Eitschl.  proleg.  p.  173.)  et  quam  magnae 
turbae  in  antiquorum  poetarum  codicibus  ,est'  verbi  aphaeresi 
creatae  sint  (1.  c.  p.  107.),  tamen  mihi,  si  his  legitumis 
scilicet  remediis  ad  hiatum  curandum  uterer,  levius  agere 
viclerer.  Immo  operae  certe  pretium  est  in  hiatus  usum 
a  Terentio  admissum  aliquanto  accuratius  inquirere.  Ne- 
que  ego  quidem,  ut  iam  dictum  est,  qua  ratione  Terentius 
in  versibus  omnino  hiatu  usus  sit,  disputaturus  sum,  sed  non 
ago  in  praesentia,  nisi  ut  breviter  complectar,  quoad  licen- 
tia  illa  in  senariis  Terentianis  admissa  esse  mihi  videatur. 
Quum  enim  hiatus  sit  licentia,  quae  nisi  condicionibus  qui- 
busdam  excusationem  non  habeat,  has  condiciones  indagari 
oportet.  Jam  vero  si  Liebigio  duce  (cf.  de  hiatu  in  verss. 
Terentianis.  Vrat.  1848.)  codicis  Bembini  auctoritatem  secuti 
senarios  Terentianos,  ubi  exstat  hiatus,  perlustramus,  prima 
Terenti  lex  in  hiatu  admittendo  haec  est,  ut  pausa  quaedam 
pronunciationis  inter  eas  voces,  quae  hiatum  efficiunt,  inter- 
cedat:  praeterea  priorem  syllabam  in  longam  vocalem  aut 
in  m  consonantem  (quae,  ut  antecedens  vocalis  irrationalis 
fiat,  efficit  ,cf.  Buecheler  1.  c.  p.  24.)  desinere  necesse  est. 
Ac  primum  quidem  in  penthemimeri  caesura,  ubi  admodum 
parva  vocis  pausa  fit,  non  coniuncta  cum  personarum  muta- 
tione  tantum  bis  invenitur:  Andr.  v.  804,  ubi  sine  dubio  cum 
Fleckeiseno  ,satine<  scribendum  est,  (cf.  Ritschl.  proleg.  ad 
Trin.  p.  106.)  quia  hiatus  in  verbis  ,pacto  hic'  nullam  prorsus 
excusationem  habet,  et  in  Hec.  v.  68,  unde  non  minus  certe 
hiatus  auferendus  est,  cum  simplex  ,se',  quod  Bembinus  offert 
et  certo  ex  ,sese'  corruptum  est,  nullo  modo  levi  interpunc- 
tione  defendi  possit.    At  hiatum  in  Eun.   vv.  409  et  697, 

ubi  licentia  mutatione  personarum  et  caesura  principali  mi- 
tigatur,  a  Terentio  admissum  esse,  nihil  nos  credere  vetat. 
Restat  ut  addam  in  Eun.  v.  493.  post  secundam  dipodiam 
trochaicam  hiatum  accipiendum  non  esse  et  mea  sententia 
,post  huc'  —  ,huc'  enim  propter  sensum  desiderari  non  potest 

—  recte  hoc  loco  ab  Umpfenbachio  repositum  esse.  —  De 
vocibus  monosyllabis  iam  Bentleius  perspexit  fieri,  ut  hae 
oinnes,  quae  in  longam  vocalem  aut  in  litteram  m  desinunt, 
non  tam  pronunciando  ahripiantur  quam  corripiantur  vel 
aliis  verbis,  ut  illae  voculae  ita  cum  syllaba  prima  vocis  inse- 
quentis  coalescant,  ut  voce  non  prorsus  obscurentur.  Quae 
cum  voculae  non  ponantur  nisi  ita,  ut  sub  ictum  cadant  pri- 
mamque  arsis  solutae  syllabam  efficiant,  versus,  ut  Andr. 
542  —  ubi  solus  codex  G  recte  lectionem  ,uti'  praebet  — , 
sine  dubio  corruptela  laborant  et  ne  Bembini  quidem  aucto- 
ritati  id  cedere  debemus,  ut  in  Hec.  68.  et  in  Eun.  34.  sim- 
plex  ,se'  defendamus  et  in  Ad.  515  ,eius'  deesse  patiamur. 
In   Andr.    542  ,uti<  —   sana   lectio  solo  codice  G  exhibetur 

—  pro  ,ut*  contra  ceterorum  codicum  auctoritatem  scriben- 
dum  est.  (Tn  Bembino  hic  versus  non  legitur.)  Certa  autem 
exempla,  ubi  hiatus  accipiendus  est,  exstant  sexcenta.  cf. 
Andr.  744,  Eun.  22.  119.  527.  695.  Haut.  308.  (287).  838. 
918.  Phorm.  954.  383.  216.  27.  Hec.  448.  496.  642.  Ad. 
119.  823.  alia.  Etiam  de  versibus,  ut  hoc  addam,  ut  Andr. 
548,  scio  an  dubitari  non  possit,  num  vocula  ,te'  ,in'  prae- 
positione  correpta  (cf.  Hec.  prol.  25.  Brix.  proleg.  ad  Trin.  p. 
XIV.)  potius  sub  ictum  cadat  —  ita  ut  pro  iambo  dactylus 
uXoyoq  qui  dicitur  statuatur  —  quam  pronunciatione  paene 
abripiatur.  —  Deinde  post  interiectiones,  quibus  continuitas 
pronunciandi  intermittitur,  hiatus  in  senariis  Terentianis  non- 
nunquam  invenitur  —  cf.  Andr.  817.  Phorm.  411.  (homo 
legendum  est  cf.  Ritschl.  1.  c.  p.  166.)  —  neque  ante  intcr- 
iectionem  iis  quidem  locis,  quibus  mutatio  personae  fit,  a 
Terentio  in  senario  hiatum  admissum  esse  nego,  praesertim 
cum  in  Ad.  767.  hiatus  etiam  principali  caesura  satis  excu- 

setur :  sed  in  Haut.  83.  ;mihi';  quod  in  duobus  codicibus  le- 
gitur,  desiderari  non  potest.  Quid  autem?  Sola  graviore 
interpunctione  cursum  senari  ita  retardari  coniciamus,  ut 
hiatus  a  Terentio  admissus  sit;  cum  hanc  licentiam  angustis- 
simis  finibus  a  poeta  inclusam  esse  videamus?  Huc  Andr. 
v.  125.  referendus  non  est;  quod  hoc  loco  hiatus  caesura  se- 
miseptenaria  et  interiectione  satis  mitigatur.  Sed  nemo  hanc 
licentiam  in  Haut.  461  excusare  posset,  etiamsi  propter  ipsum 
sensum  ;habui'  in  ;habuit'  mutandum  esse  non  appareret. 
Menedemus  enim  posteaquam  se  a  meretrice  sollicitum  ha- 
bitum  esse  demonstravit,  ceteros  omnes  eiusdem  gratia  non 
otiosiores  fuisse  addit.  Eodem  iure  in  Phorm.  versu  656. 
restituenda  vocula  ;et';  quae  in  cod.  Bemb.  aliisque  codd, 
deest,  hiatus  delendus  est. 

Quae  si  recte  disputata  sunt;  etiam  in  versu  nostro  (Hec. 
prol.  v.  1.)  hiatum  tolerari  non  posse  apparet  et  de  medi- 
cina  qua  versus  curetur  iam  quaerendum  est.  Neque  vero 
Fleckeiseni  coniecturas  supra  a  me  propositas,  quibus  hiatus 
deleatur,  ratione  carere  contendo :  vide  tamen;  num  fortasse 
aliquanto  facilius  et  commodius  ;haec'  in  ;quae'  mutetur. 
Nec  minus  facile  fieri  potuisse;  ut  ,haec'  ex  ,quae<  corruptum 
sit,  quam  ut  illae  corruptelae;  quas  Fleckeisenus  statuere 
vult,  irrepserint,  mihi  quidem  persuasum  est:  pronomen  autem 
relativum  pro  demonstrativo  a  Terentio  positum  esse  prolog. 
Andr.  versus  18.  satis  testatur. 

Jam  sequitur  ut  de  altero  versu  disseramus.  A  termi- 
nationem  nominativi  singularis  declinationis  primae  quae 
dicitur  a  Terentio  iam  non  pro  longa  syllaba  adhibitam  esse, 
propterea  quod  nusquam  ullum  huius  usus  vestigium  in  fa- 
bulis  Terentianis  invenitur,  conici  oportet.  Cum  igitur  ratio 
Brixium,  qui  nova  in  versu  nostro  metiri  vult,  sequi  nos  ve- 
tet;  versum  corruptum  esse  fidenter  credamus  et  de  emen- 
datione  deliberemus.  Atque  Bentleius  quidem  vir  summus 
;nova  ei'  scribere  voluit.  Brixius  autem  contra  hanc  emendatio- 
nem  recte  admonuisse  mihi  videtur  (ad  Plaut.  Trin.  v.   1 87. 

extr.)  ,ei'  vocabulum  in  principio  enunciati,  maiore  einphasi 
dictum,  vix  probari  posse:  immo  negandum  est,  ni  fallor, 
hoc  ,ei'  cum  usu  dicendi  alibi  a  Terentio  adhibito  congruere. 
,Ei'  enim  in  versu  nostro  ad  eum  usum  Terentianum  prono- 
minis  is  spectat,  quo  usu  pronomen  quasi  per  abundantiam 
repetitur,  et  facile,  si  omnia  huius  usus  exempla,  quae  Holtzius 
(in  synt.  Plaut.  II.  p.  357.)  conlegit  ,inspexeris,  mihi  adsenties 
pronomen  ,is'  non  repeti  per  kTtavdXr\\\)iv  nisi  eodem  casu,  quo 
positum  est  pronomen,  ad  quod  referendum  est.  Rectius  igitur 
secundum  usum  Terentianum  versus  noster  sic  procederet: 
huic  quum  datast 
nova,  ei  novum  intervenit  vitium  cet. 
Sed  aliam  viam,  qua  spero  nos  ad  veramlectionem  venturos 
esse,  ingrediamur.  QuodDonatus  adnotatadv.3.  „vitium,  quod 
non  spectata  est  (sc.  fabula\  calamitas,  quod  non  cognita  est" 
neminem  nunc  Terentium  sic  interpretari,  ut  hoc  credat,  credi- 
bile  est:  sed  quare,  quaeso,  efficitur,  ut  aliquis  verba  ,novum 
vitium  et  calamitas'  non  ut  nos  sine  dubio  recte  ad  occupatio- 
nem  populi  in  funambulo,  sed  ad  versum  4.  rettulerit?  Apparet 
autem  Donatum  enunciatum  vocula  ,ut'  incipiens  in  eam  sen- 
tentiam  dici  putare,  ut  eo  describantur  et  explicentur  verba 
antecedentia.  (cf.  Reisig.  vorl.  p.  553.  Madv.  Gram.  374  ad 
2.)  Sed  cum  fieri  omnino  possit,  ut  aliquis,  si  verba  tantum  — 
sensus  enim  hoc  defendit  —  respiciat,  ita  ut  Donatus  verba 
poetae  explicet,  et  cum  verba  Terenti  perspicua  non  esse 
ars  poetae  vetet,  facile  coniecerim  versum  nostrum  ita,  ut  am- 
biguitas  verborum  prorsus  deleatur,  scribendum  esse: 
Nova,  novum  ,ita;  intervenit  cet. 
Vocabulis  autem  ,ita'  et  ,intervenit'  propter  similutinem  li- 
terarum  permixtis  ,ita'  facile  elapsum  esse  nemo  non  videt, 
et  qui  in  eo  quod  vocula  ,itac  in  tribus  deinceps  versibus  bis 
a  poeta  posita  sit,  offendit,  eum  meminisse  iubeo,  Terentium 
non  solum  in  fabulis  sed  etiam  in  ipsis  prologis  sermonem 
vulgarem  quamvis  elegantissime  imitari,  qui  quidem  sermo 
repetitionem  vocabulorum  maximeque  eam,  qua  —  ut  in  versu 

nostro  —  traductio   quaedam  sensus    efficitur,   minime   re- 
pudiat. 

Thesis  XIV.  quam  Ihnius  (in  append.  quaest.  Terentian.) 
proposuit,  prolognm  priorem  Hecyrae  mancum  esse  in  fine, 
quam  probabilis  sit  iam  propter  ipsius  prologi  brevitatein, 
nemo  non  videt :  quod  praeterea  Ihnius  scribi  vult:  ,hanc  ob 
rem  noluit  iterum  referre,  ut  iterum  possit  vendere,  sed  .  .  .' 
nescio  an  recte  id  a  Fleckeiseno  in  textum  receptum  sit, 
quia  verisimile  est  poetam  iis  versibus  qui  septimum  sequuntur, 
qui  nescio  quo  modo  perierunt,  enunciato  a  vocula  ,sed'  in- 
cipienti,  cur  iterum  retulerit,  explicavisse.  Sed  in  hac  la- 
cuna  qui  versus  exstiterint,  quis  nos  docuerit?  At  est  ni- 
mirum  qui  nuper  „spe  incerta  certum  sibi  laborem  sustulit", 
ut  demonstraret  versus  7 — 9  prologi  Haut.  in  hanc  lacunam 
transponendos  esse.  Quod  quo  iure  Dziatzko  (de  prologis 
Plautinis  et  Terentianis  p.  11.)  fecisse  videatur,  inquiramus 
necesse  est.  Ratiocinatio  Dziatzkonis  est  haec.  Primum 
quidem  in  eo  offendit,  quod  in  prologis  Hautontimorumeni  et 
Hecyrae  (cf.  Haut.  v.  5.  Hec.  v.  1.  v.  29.)  titulus  fabulae 
disertis  verbis  nominetur,  quum  non  fiat  in  aliis  prologis  Te- 
rentianis :  ego  vero  omnibus  in  prologis  nullo  excepto  nomen 
fabulae  satis  significari  vel  repeti  credo  (cf.  Andr.  9.  13. 
Eun.  20.  45,  Phorm.  26  s.  Ad.  11.),  postquam  iam  ante  lu- 
dorum  initium  titulus  fabulae  per  praeconem  aliterve  enun- 
ciatus  est,  quod  quidem  probabiliter  factum  esse  etiam  Dzi- 
atzko  concedit.  Sed  quae  Donatus  in  frgm.  de  comoedia 
(cf.  Klotz.  fab.  Terent.  p.  XVIII.  1.  23  ss.  p.  XIX,  1.  34  ss.) 
de  pronunciatione  tituli  fabularum  tradit,  ea  ita  in  Parergis 
a  Ritschelio  tractata  esse  video,  ut  qui  hanc  simplicem  et 
ingeniosam  ratiocinationem  sequi  non  vult,  me  ei  persuadere 
posse  paene  desperem.  De  fide  Donati  nemo  dubitat:  in 
libris  ab  eo  ,Andria  Terenti'  et  ,Terenti  adelphoi'  inven- 
ta  esse  verisimile  est,  sed  quae  Donatus  ex  hac  tituli  dis- 
similitudine  se  conligere  posse  putavit  et  quae  omnino  de 

pronunciatione  tituli  docet,  non  minus  certe  nugae  sunt 
quam  alia  multa,  quae  pro  veris  prodit. 

Deinde  Dziatzko  —  ut  eo,  unde  digressi  sumus,  redeamus 
—  qui  versus  1—10  prologi  Haut.  non  satis  cohaerere  putat 
et  versus  7 — 9  ei  loco,  ubi  nunc  exstant,  insertos  esse,  sed 
referendos  esse  in  priorem  Hecyrae  prologum  probare 
studet.  Fieri  enim  non  posse  dicit  quin  Terentius  in  eo  pro- 
logo  explicaverit  fabulam  esse  novam  ,  quia  ante  ludos  po- 
pulum  scire  Hecyram  actum  iri  poeta  noluerit,  ne  rursus  haec 
fabula  exageretur.  Fore  autem  ut  Hecyra  ageretur,  populum 
non  sine  offensione  celari  potuisse,  nisi  fuisset  mos,  ut  paullo 
ante  ipsam  actionem,  quae  scitu  necessaria  essent,  in  scaena 
spectatoribus  proponerentur. 

Ac  primum  quidem  quod  Dziatzko  sibi  persuasit,  virum 
doctissimum  fugit  parum  verisimile  esse  populum  a  Teren- 
tio  vel  ab  Ambivio  paene  coactum  esse,  ut  Hecyram  denuo 
spectaret.  Ex  altero  autem  prologo  Hecyrae  satis  conligi 
potest  populum  Romanum  non  tam  ipsam  Hecyram  quam 
ludos  omnino  scaenicos  sprevisse.  Itaque  non  inepte  coni- 
cere  videmur  Hecyram  postremo,  si  omnino  peracta  est,  nulla 
alia  de  caussa  a  populo  spectatam  esse,  nisi  quod  post  ludos 
scaenicos  nec  funambulos  nec  gladiatores  nec  pugilds  nec 
alia  eius  modi  ludicra  populo  data  sunt.  Num  credibile  est, 
aliter  futurum  fuisse,  nt  populus  nugarum  illarum  cupidissi- 
mus  idemque  in  ludis  scaenicis  spectandis  fastidiens  Hecy- 
ram  tertio  datam  usque  ad  finem  spectaret,  cum  in  ea,  quibus 
maxime  delectarctur,  intentus  esset?  Denique,  ut  uno  verbo 
dicam,  non  ut  populus  dolo  quodam  quasi  coactus  spectare 
inciperet,  sed  ut  usque  ad  finem  auscultaret,  Terentio  agen- 
dum  erat.  —  Sed  iam  ad  prologum  Haut.  redeamus  et  utrum 
versus  1—10  inter  se  cohaerere  videantur  necne  inquiramus 
necesse  est.  Quod  versibus  1—2  dictum  iri  promittitur,  ,cur 
partis  seni  poeta  dederit,  quae  sunt  adolescentium',  toto  pro- 
logo  doceri  et  potissimum  id  agi,  ut  Ambivi  senis  caussa 
caussam  Terenti  iustam  esse  spectatores  animum  inducant, 

iam  Bentleius  docet.  Idem  ad  verba  ;deinde  quod  veni  elo- 
quar*  adnotavit:  ;Fabulam  ipsam  peragam,  ad  quam  agen- 
dam  huc  veni;  continuo  enim;  ut  prologum  est  executus,  in- 
grediente  altero  actore  magno  ore  orditur:  „Quamquam  cet."' 
Quae  his  locis  Bentleius  docet;  Dziatzko  et  eius  ipsius  ver- 
bis  et  aliis  rationibus  refellere  conatur.  Bentleius  enim  alio 
loco  explicat,  quod  facile  credideris,  eum  qui  prologum  pro- 
nuntiaverit  statim  e  scaena  ante  ipsam  fabulae  actionem  dis- 
cedere:  praeterea  Dziatzko  existimat,  conligi  posse  ex  initio 
prologi  Haut.;  spectatores  exspectare  Ambivium  procedentem 
elocuturum  prologum;  quod  fieri  non  potuerit,  nisi  prologus 
singulari  vestitu  indutus  fuerit.  Prologum  autem  vere  usum 
esse  singulari  vestitu  versu  9.  prologi  Hec.  effici.  Sed  pri- 
mum  quidem  Ambivium  contra  morem  ceterorum  qui  prolo- 
gum  pronunciabant  in  scaena  remansisse  ipse  Bentleius  in- 
tellexit.  Tum  quod  spectatores,  qui  prologum  quendam 
ante  principium  actionis  pronuntiari  non  ignorabant,  senserint 
se  ab  ipso  Ambivio  in  scaenam  progrediente  audituros  esse 
prologum,  non  admiror.  Denique  aut  ex  versibus  1 — 2  pro- 
logi  Haut.  aut  ex  versu  9.  Hec.  conligi  posse  vestitum  sin- 
gularem  prologo  interdum  semperve  fuisse,  Dziatzkoni  adsen- 
tire  non  possum,  (cf.  W.  Hahn:  de  scaenicis  Plautinis  p.  19.) 
Sed  quo  modo  versus  4—10  accipiendi  sint,  iam  nobis  quae- 
rendum  est.  Ipse  Dziatzko  (1.  c.)  nos  docet  Terentium  uti 
simili  genere  doceudi  in  prologo  Phorm.  vv.  24 — 30;  ubi 
verba  ,quid  velim'  ad  versus  30  ss.  demum  referenda  sunt. 
(cf.  etiam  Hec.  28.  ;nunc  quid  petam'  et  vv.  45  ss.  quibus 
versibus;  quid  petat;  Ambivius  explicat).  Terentium  igitur  ea 
consuetudine  uti;  ut  prooemio  quodam  quasi  praemisso  id 
ipsum;  quod  dicere  velit,  eloquatur,  facile  intelligitur.  Hanc 
consuetudinem  etiam  ad  nostros  versus  referendam  esse  eo 
clarius  perspicitur;  quod  Terentius  eius;  quod  versibus  1  et  2. 
significavit,  versu  10.  memoriam  revocat.  —  Jam  vero  in 
versibus  4 — 7  vires  meas  exercerem,  nisi  viderem  Lessingium 
in  dramaturgia  Hamburgensi  iam  pridem  acute  et  ingeniose 

eos  interpretatuni  esse.  Quam  interpretationem  omnes  sine 
ulla  dubitatione  mecum  amplectentur,  qui  paullo  accuratius 
reputaverint,  quid  interesset  inter  verba  ,quae  esset'  (v.  7.) 
et  inter  ,quae  sit'  (v.  8).  Vehementer  autem  errat  is,  qui 
verbum  ,actorem<  in  Haut.  prol.  v.  12  s.  pro  patrono  caussae 
accipiat*),  quia  fieri  non  potest,  ut  Terentius  scripserit:  ,me 
actorem  Terentius  dedit/  —  i.  e.  Terentius  suae  caussae  pa- 
tronum  me  esse  voluit  —  ,ut  hanc  orationem  (i.  e.  vertei- 
digungsrede),  quam  ille  (scil.  poeta  vel  reus)  seripsit,  dice- 
rem,  propterea  quod  moris  Romanorum  non  erat,  ut  oratio 
a  reo  elaborata  haberetur  a  patrono.  Vocem  autem  ,oratio- 
nem'  in  versu  14.  ad  ipsam  fabulam  esse  referendam,  non 
ad  prologum,  sine  ulla  difficultate  e  sententiarum  nexu  con- 
ligitur.  ,Orare  me',  inquit  Ambivius,  ,non  prologum  pronun- 
ciare  Terentius  voluit.  Vos  autem  iudicare  fabula,  quam 
poeta  mihi  agendam  tradidit,  spectata  Terentius  cupit.  Sed 
facundia  mea  non  minor  erit  quam  commoditas  poetae,  qui 
partes,  quas  acturus  sum,  scripsit/  Quanta  vero  sit  commo- 
ditas  poetae,  toto  fere  prologo  Ambivius  explicat. 

Jam  vero  nobis  ad  alterum  Hecyrae  prologum  transeun- 
tibus  verba  ,orator  ad  vos  venio  ....  sinite  exorator  sim' 
tractanda  sunt.  Vide,  quaeso,  quam  concinne  et  splendide 
poeta  scripserit  ,sinite  exorator  sim'  pro  ,sinite  exorem  vos', 
quod  quidem  minus  facete  antecedens  enunciatum  ,orator  (= 
deprecator  [cf.  Festus  ed.  Mtiller  p.  182.  cf.  p.  199.])  ad  vos 
cet/  sequeretur.  Sed  liceat  mihi  hoc  loco  de  usu  qui  sin- 
gularis  quidam  est  Terentiano  substantivorum  verbalium  quae 
in  ,tor'  desinunt  verba  nonnulla  facere.  His  verbalibus  non 
eum  ab  optimis  scriptoribus  significari,  qui  semel  actionem, 
quae  verbis,  unde  derivata  sunt,  exprimitur,  sed  qui  eam 
muneris  caussa  pcrficit  et  perficere  solet  aut  qui  inde,  quod 

*)  Verbis  ,me  actorem  dedit'  nihil  aliud  exprimi  ac  ,me  agentem 
dedit*  vel  aliis  verbis  ,mihi  fabulam  agendam  tradidit*  etiam  ex  usu 
Terentiano  substantivorum  verbalium  in  or  desinentium  —  de  quo  usu 
postea  paucis  vcrbis  disserturus  sum  —  facile  intelligitur. 

perfecit,  nomen  quasi  adeptus  est,  (cf.  Naegelsbach,  stilist. 
p.  148  ss.)  in  vulgus  notum  est.  Quas  leges  poetam  nostrum 
non  sequi,  sed  haec  substantiva  similem  in  modum  adhibere, 
ut  compluribus  saeculis  post  Apuleius,  Avienus,  alii,  iam  ex 
versibus  10.  32.  48.  prologorum  Hecyrae  satis  intelligimus. 
Terentius  enim  utitur  his  verbalibus  cum  formis  verbi  ,esse< 
coniunctis  pro  formis  simplicibus  verborum,  ut  ,exorator  sim' 
pro  ,exorem',  ,adiutrix  erit'  pro  ,adiuvabit',  ,fautrix  sitf  pro 
,faveatf  cet.  Maiore  autem  arte  et  elegantia  haec  verbalia 
a  Terentio  quam  simplices  verborum  formas  poni  et  multum 
inter  hunc  usum  Terentianum  et  inter  usum  posterioris  ae- 
tatis  (cuius  usus  Haasius  [Reisig.  synt.  adn.  177.]  mentio- 
nem  facit)  interesse,  nemo  non  videt.  Sed  ad  hanc  consue- 
tudinem  referendum  est,  quod  Terentius  haud  parvam  partem 
illorum  verbalium,  quae  apud  Plautum*)  nondum  inveniuntur, 
adhibet,  ut  monitor,  commissator,  inventor,  perfector,  tutor, 
adiutrix,  gubernatrix,  servatrix,  nonnulla  a-xa^  El^iiva  ut 
praemonstrator,  exorator,  contortor,  alia  denique,  quae  multis 
saeculis  a  scriptoribus  repudiata  saeculo  post  Christum  na- 
tum  tertio  vel  quarto  vel  quinto  ab  auctoribus  magnam  par- 
tem  semibarbaris  recepta  sunt,  ut  extortor  a  Cypriano, 
inceptor  ab  Avieno,  compotrix  a  Sidonio.  —  Plautus 
autem  et  Terentius  non  coniungunt  haec  substantiva  cum 
casibus,  quos  exposcunt  verba,  unde  illa  derivata  sunt  (cf. 
Reisig.  1.  c.  p.  616,  Brix.  ad  Trin.  241.)  sed  cum  dativo, 
quem  potius  ab  toto  enunciato  pendere  iam  idem  ille  Rei- 
sigius  docuit.  (cf.  1.  c.  p.  669.  Madv.  lat.  gram.  241,3.) 
Usus  quem  dixi  invenitur  in  Hec.  prol.  v.  32.  48.  Haut. 
1007.  991.  Hec.  785,  aliis  locis. 

Venio  iam  ad  verba  ,ornatu  prologi',  de  quibus  aliquanto 
accuratius  disserere  mihi  in  animo  est.  Significatio  principalis 


*)  Casu  hoc  factum  esse  eo  minus  crediderim,  quod  fabulae  Plau- 
tinae  hoc  genere  verborum  abundant,  sed  etiam  Plauto  nescio  an  mul* 
ta  in  augenda  multitudine  verborum  latinorum  tribuenda  sint,  quam- 
quam  de  hac  re  difficile  est  disputare. 

substantivoruni  verbalium  in  ;us'  desinentimn,  quae  eodem  suf- 
fixo  quod  nominatur,  quo  supina  quae  dicuntur  formata  sunt, 
nec  activa  nec  passiva  est  (cf.  Sehoeniann,  redeteile  p.  54 
et  55.  init.  et  Haase  1.  c.  adn.  598.  init),  sed  haec  verbalia 
nihil  aliud  exprimunt  nisi  solam  actionem,  quae  verbo  ali- 
quo  significatur.  Qua  ex  principali  quam  dixi  vocabulorum 
potestate  singulares  quaedam  effluxerunt,  quae,  quod  ad  usum 
attinet,  accurate  discernendae  sunt.  Haec  verbalia  aut  vim  ip- 
sius  verbi  actionis  activae  vel  passivae,  ut  ita  dicam,  habent, 
ita  ut  ad  significationern  infinitivi  praesentis  activi  vel  passivi 
prope  accedant,  aut  quod  actione  verbi  effectum  est,  sonant. 

Quam  angustis  cancellis  usus  ablativi  sine  pronominis 
vel  adiectivi  additamento  circumscribendus  sit,  inter  viros 
doctos  constat,  sed  non  minus  certum  est  ablativum  verbalium 
in  ,us'  desinentium  liberioribus  legibus  adstrictum  esse.  Haa- 
sius  autem,  qui  optime  de  hoc  usu  (1.  c  adn.  569.  cf.  598.) 
disseruit;  docet  ablativum  illum  non  adhiberi  nisi  ad  ratio- 
nem  temporis  et  caussae  exprimendam:  id  quod  accuratius 
sic  definiendum  est;  liberiorem  usum  ablativi  non  spectare 
nisi  ad  id  genus  verbalium,  quae  actionem  verbi,  non  quae 
effectum  actionis  exprimunt.  Ablativus  igitur  ,ornatu'  in 
nostro  versu,  cum  hoc  verbale  in  numero  eorum  sit;  quae 
effectum  actionis  significant;  ad  illum  ablativum  quem  signi- 
ficavi  referendus  non  est;  sed  ad  eum;  qui  .modi'  dicitur, 
;quo  describuntur  res  quae  statum  quasi  comitantur'  (cf.  Holtze 
1.  c.  I,  176)  Cuius  usus  exemplum  sine  pronominis  vel  ad- 
iectivi  additamento  praeter  hoc  ;ornatu'  ego  quidem  apud 
scriptores  latinos  —  exemplum,  quod  Reisigius  p.  714.  1.  c. 
praeter  nostrum  ex  Curtio  adfert;  huc  non  pertinere,  perspi- 
cuum  est  —  non  inveni  neque  abest  a  me  suspicio,  quin 
sub  hac  singulari  licentia  corruptela  quaedam  lateat. 

Praeter  formam  ;partim*  —  ut  in  versu  15.  —  etiam  ;par- 
tem'  (Ad.  23.  cf.  Buecheler  1.  c.  22.)  adverbiali  sensu  a  Te- 
rentio  ponitur:  similiter  atque  in  nostro  versu  ,partim*  cum 
genetivo  coniunctum  est  a  Cicerone  (de  divin.  II,  55.  §.  133. 

,quorum  partim  ficta  aperte,  partim  effutita  temere,  nunquam 
probata  sunt'  cf.  Neue  1.  c.  II,  p.  511.).  Sed  hi  duo  loci 
valde  inter  se  differunt,  quod  a  Cicerone  ,partim<  pro  nomina- 
tivo,  a  Terentio  autem  multo  liberius  pro  ablativo  positum  est. 
—  In  eodem  versu  Ritschelius  (in  Parergis  p.  187.)  pro  ,vix 
steti'  habet  ,non  steti':  quae  lectio  —  nisi  forte  lapsu  ca- 
lami  vel  alio  levi  errore  in  textum  irrepsit  —  probari  non 
potest,  quia  nullius  codicis  auctoritatem  habet. 

Versus  23.  in  codice  B  nonnullisque  aliis  codicibus  le- 
gitur  sic:  ,ab  studio  atque  ab  labore  atque  ab  arte  musiea', 
duo  codices  verba  ,atque  arte  musica'  correcta  praebent. 
Bentleius  autem,  qui  nec  versus  rationem  turbari  nec  tertio 
loco  ,abc  deesse  volebat,  ,atque  arte  ab  musica*  scripsit. 
Quamquam  viri  docti  de  repetitione  praepositionum  non  pla- 
ne  inter  se  consentiunt,  hoc  tamen  constat,  verba  ,labore 
et  arte  musiea',  si  tertio  loco  ,ab'  non  ponitur,  in  unam  quasi 
notionem  coniungi  et  vocabulo  ,studio'  opponi:  intentione 
enim  vocis,  qua  ,aV  secundo  loco  acuitur,  non  efficitur,  ut 
,ab<  tertio  subaudiatur,  —  quod  Umpfenbachius  ad  hunc 
versum  adnotat,  probare  non  possum  —  sed  ut  maiore  vi 
verba  ,labore  atque  arte  musica'  pronunciatione  consocientur. 
Quum  autem  consentaneum  sit,  Terentium  hoc  noluisse,  sed 
verba  ,studium,  labor,  ars  musica,  in  eandem  fere  sententiam 
abundantia  quadam  cumulavisse,  ,ab'  tertio  loco  dimitti  non 
potest  nec  coniecturam   Bentlei    improbandam  esse  censeo. 

Versum  insequentem  (24.),  unde  de  Terentio  Ambivius 
verba  facere  incipit,  omnes  codices  exhibent  sic ; 
Quod  si  scripturam  sprevissem  cet. 
Quamquam  nihil  in  hoc  versu  inest,  unde  Ambivium  de  Te- 
rentio  loqui  sentiamus  nisi  ,in  praesentia',  tamen  in  versibus 
sequentibus,  ut  Bentleius  recte  admonuit,  nomen  Terenti  ex 
antecedentibus  versibus  supplendum  esse  apparet :  quod  quo 
modo  fleri  possit,  nisi  contra  omnium  codicum  auctoritatem 
cum  Bentleio  pro  ,scripturam'  ,scriptorem'  —  haec  coniectura 
etiam  a  Ritschelio  recepta  est  —  scribimus,   equidem  com- 

preliendere  non  possum.  Emendatio  igitur  Bentleiana,  quae 
nullam  nec  formae  nec  sensus  difficultatem  habet,  —  quam- 
quam  non  ignoro  Terentium  in  prologis  vocibus  ,hic*  vel 
,poeta'  aut  verbis  ,hic  noster',  ,hie  poeta'  passim  significari 
—  sine  dubio  recipienda  est,  praesertim  cum  nihii  sit,  cur 
credamus  Terentium,  apud  quem  usum  substantivorum  in  ,or' 
desinentium  longissime  patere  vidimus,  vocem  illam  ad  dic- 
Uonem  variandam  non  adhibuisse. 

Versus  25—28  leguntur  in  omnibus  fere  codicibus  sic: 
,Cum  primum  eam  agere  coepi  pugilum  gloria, 
26  Funambuli  eodem  accessit  exspectatio, 

Comitum  conventus,  studiuni,  clamor  mulierum 
Fecere,  ut  ante  tempus  exirem  foras.' 

Bentleius  seriem  orationis  versu  26.  sensit  interrumpi 
et  ,accessit'  in  ,accedens'  mutari  iussit.  Sed  verba  ,eodem 
accessit'  vel  ,accedens',  utut  leguntur,  etiamsi  minus  ab  ele- 
gantia  Terenti  abhorrerent  minusque  aperte  interpretationem 
e  versu  4.  prologi  prioris  repetitam  indicarent,  aequitatem 
et  concinnitatem  membrorum  sententiae  ita  interrumpunt,  ut 
tolerari  non  possint.  Itaque  versiculuin  nostrum  Grautoffio 
auctore  a  Fleckeiseno  recte  uncis  inclusum  esse  puto,  quam- 
quam  non  habeo,  quid  dicam,  cur  a  Terentio  iterum  mentio 
funambuli  facta  non  sit,  qui  funambulus  in  priore  prologo  di- 
sertis  verbis  caussa  exactae  Hecyrae  nominatur,  nisi  forte 
credis  morem  fuisse,  ut  una  cum  funambulo  etiam  pugiles 
aliaeque  res  ludicrae  offerrentur.  Quae  cum  ita  sint,  nihil 
impediebat,  quominus  in  altero  prologo  funambuli  loco  pu- 
giles  ponerentur. 

De  versu  27  quid  dicam,  prope  nescio.  Bentleius  enim 
ad  hunc  versum  adnotat:  „repone  ....  studium,"  in  textu 
autem  legitur  ,strepitus.'  Hanc  Bentlei  coniecturam  vel 
lectionem  in  apparatu  critico  ab  Umpfenbachio  conlato 
silentio  praetermitti  admiror.  Apud  Westerhovium  (ed.  fab. 
Terent.  p.  13.)  legitur:  in  v.  27.  Bentleius  coniecit  ,studium'. 
Idem  ad  v.  27.  adnotat  ,Donatus  in  libris  ,studium'  repperit, 

quod  interpretatur:  ,certamen  diversis  faventitim/  Sed  Klo- 
tzius  (ad  h.  l.);  qui  notam  illam  Donati  non  ad  verbum  ;stu- 
diurn',  sed  ad  verba  ;comitum  conventus'  referendam  esse 
putat,  verba  Donati  cum  antecedenti  nota  coniungit  et  ;an' 
addit;  ita  ut  legatur:  ;utrum  eos  comites  dicit;  qui  sunt  pu- 
gilum  assectatores  an  servos;  qui  dominos  sequuntur  an  stu- 
dium  certantium  diversis  faventium.'  His  proximis  verbis 
Donatum  verba  ,comitum  conventus'  interpretari  voluisse; 
nemo  crediderit.  Immo  etiam  si  particulam  ;an'  in  codicibus 
invenirem;  hanc  voculam  delere  et  verba  Donati  item  ac 
Bentleius  ac  Westerhovius  accipere  non  dubitarem:  certum 
est  Donatum  ;studium<  in  versu  27.  pro  ;strepitus<  invenisse. 
Sed  num  Bentleius  ;studium'  iure  probaverit,  valde  haesito; 
cum  lectio  ;strepitus'  non  solum  auctoritate  codicum  commen- 
detur,  sed  etiam  multo  aptior  dicatur;  quam  ,studiuni',  quod 
neque  absolute  positum  satis  intelligi  potest;  nec;  si  cum 
genetivo  ;mulierum'  coniungitur,  satis  eleganter  et  concinne 
orationi  inseritur.  Verba  autem  ;comitum  conventus';  quae 
quo  modo  explicet  Donatus  dubitat  de  quibusque  etiam  Bent- 
leius  desperat;  nobis  iam  tractanda  sunt.  Ac  primum  quidem 
vocabulum  ,coines'  non  aliter  ac  communi  sensu  accipiendum 
esse  arbitror.  Apparet  enim  eos,  qui  funambulum  pugiles- 
que  spectare  volebant;  non  ibi;  ubi  ludi  scaenici  agebantur, 
mansisse,  sed  in  eum  locuni;  ubi  illa  spectacula  populo  ede- 
bantur;  sese  contulisse:  Hahnius  autem  (de  rebus  scaenicis 
p.  3.)  si  recte  disputavit  scaenam  semper  ad  eius  dei  tem- 
plum;  cuius  in  honorem  ludi  fiebant;  constructam  esse;  Hecy- 
ra  fabula  data  primo  ludis  Megalensibus  acta  est  in  scaena, 
quae  ad  Magnae  matris  in  Palatio  (Livius  XXXVI;  36.)  pa= 
rabatur.  Sed  funambulus;  pugiles  aliaque,  quae  ad  id  genus 
ludorum  spectant,  illo  tempore  in  Circo  maximo,  qui  inter  mon- 
tem  Palatinum  et  Aventinum  situs  est;  spectari  solebant  (cf. 
antiqu.  Roman.  Becker-Marquardt  IV;  p.  519  ss.).  Quae 
cum  ita  sint;  factum  esse  apparet,  ut  populus  Hecyra  exacta 
de  monte  Palatino  ad  ludicra  illa,  quibus  maxime  delecta- 

batur,  spectanda  magno  tumultu  cito  descenderit;  neque  co- 
mites  a  mulieribus,  quae  ludos  scaenicos  a  viris  seiunctae 
spectare  solebant,  clamore  arcessitos  non  esse,  eo  probabilius 
est,  quia  constat  ludicra  circensia  a  viris  mulieribusque  us- 
que  ad  Claudi  Caesaris  aetatem  spectata  esse  promi- 
scue.  (Becker  -  Marquardt  1.  c.  IV,  p.  497.  extr.  p.  531. 
adn.  3.) 

Deinde  si  recte  ab  Hahnio  (1.  c.)  disputatum  est,  quin- 
quepartitam  actuum  distributioneui  illam  Plauto  nondum 
usitatam  fuisse,  idem  ad  fabulas  Terentianas  referendum 
esse  puto,  quia  nihil  est,  quod  Terentius  potius  actus  quin- 
que  distinxisse  videatur  quam  Plautus.  Itaque  verba  ,primo 
actu  placeo'  non  ita  videntur  dicta  esse,  ut  de  primo  quin- 
que  actuum,  sed  de  principali  vocabuli  actus  significatione 
(primus  actus  i.  e.  anfang  der  auffurung)  cogitandum  sit. 

Versus  sequentes  40—48  tum  ab  Hahnio  (1.  c.  p.  2  s.) 
satis  considerate  tractati  sunt  tum  nullam  habent  difficulta- 
tem,  sed  de  versibus  49—51,  qui  non  solum  in  nostro  pro- 
logo  sed  etiam  in  Haut.  (48  s.)  exstant,  iam  disputaturi  su- 
mus.  Inquiramus  autem  necesse  est,  utrum  in  prologum 
hi  versus  vere  referendi  sint:  a  Terentio  enim  idem  eisdem 
verbis  bis  dictum  esse  nemo,  ut  spero,  contendet.  Sed  ne 
Donatum  quidem  hos  versus  bis  legisse  in  prologis  facile 
credideris,  cum  grammaticus  ad  Eun.  prolog.  versum  primum 
adnotet:  ,Attendenda  poetae  copia,  quocl  in  tot  prologis  ab  ea- 
dem  caussa,  eisdem  fere  sententiis,  variis  verbis  utitur/  Quam- 
quam  vero  num  Donatus  versus  illos  in  Haut.  prologo  in- 
venerit,  non  certe  scimus,  quia  commentarium  ad  Haut.  scrip- 
tum  aetas  nostra  non  tulit,  tamen  iam  inde,  quod  Donatus 
in  nostro  prologo  eos  legit,  satis  recte  concludere  posse  vi- 
demur,  versus  a  grammatico  in  Haut.  prologo  inventos  non 
esse.  Sed  cum  de  hac  re  varie  iudicari  posse  videatur,  ope- 
rae  pretium  est  studere,  ut  ex  ipso  sententiarum  nexu  con- 
ligamus,  quem  in  prologum  versus  referendi  sint.  Atque 
Ambivius  quidem  in  altero  prologo  Hecyrae,  postquam  copiose 

demonstravit,  se  maximo  labore  id  egisse,  ut  Hecyra  perage- 
retur,  fabulamque  iam  bis  immerito  exactam  esse,  orat  spec- 
tatores,  ne  et  ipsorum  causa  (ne  ludis  scaenicis  indignos  se 
praebeant)  et  sui  (actoris)  causa,  quippe  qui  tanta  innocen- 
tia  commodis  spectatorum  inserviverit,  (v.  49 — 51)  denuo  lu- 
dos  scaenicos  despiciant.  Sequentibus  autem  versibus  omnia, 
quae  antecedunt,  breviter  complectens  iterum,  ut  silentium  ad 
Hecyram  agendam  detur,  orat.  Versus  igitur  49 — 61,  cur 
minus  in  liunc  prologum  quadrare  videantur,  non  habeo  dicere, 
praesertim  cum  in  extrema  oratione,  qua  tota  Terentius  inno- 
centia  Ambivi  potius  quam  eius  ipsius  virtute  commendatur, 
non  supervacaneum  sit  expressis  verbis  breviter  repetere, 
quanta  virtus  in  Ambivio  fuerit.  Restat  ut  in  prologum  Haut. 
inquiramus.  In  hoc  prologo  Ambivius  senex  non  tam  de  se 
ipso  quam  de  poeta  locutus  demonstrat,  ingenium  Terenti 
sine  ulla  caussa  in  suspicionem  ab  adversariis  vocari  (v.  16 
— 27),  cum  re  vera  eius  fabulae,  quam  quas  inimici  scrip- 
serint,  non  modo  multo  quae  spectentur  digniores  sed  etiam 
actu  faciliores  sint:  quam  ob  rem  spectatores  seni,  cui  fabu- 
lae  motoriae  aliorum  poetarum  plerumque  agendae  fuerint, 
copiam  fabulae  statariae  Terenti  agendae  iam  faciant.  ( — 
47.)  Tum  sequuntur  versus  illi,  quibus  se  commodis  populi 
potius  quam  suis  ipsius  inservivisse  comprobat.  Deinde  Am- 
bivius 

jExemplum',  inquit,  ,statuite,  in  me  ut  adulescentuli 
Vobis  placere  studeant  potius  quam  sibi.' 
Sine  praeiudicata  opinione  qui  hos  versus  legerit,  is  intel- 
leget,  eos,  quibus  caussa  ad  fabulam  commendandam  ab  in- 
nocentia  Ambivi  paretur,  parum  apte  sequi,  postea  quam 
actor  sui  mentionem  non  fecit,  nisi  admonet  genus  fabula- 
rum  Terenti  seni  ad  agendum  multo  accommodatius  esse 
quam  aliorum  poetarum.  Versus  autem  51  s.,  si  versus 
48 — 50  antecedunt,  in  eam  sententiam  dici  videntur,  velut 
si  actor  antea  explicaverit  adulescentulos  (scil.  poetas)  ip- 
sorum  utilitati  potius  quam   populi  operam  dare.    Sed  hoc 

nusquam  dictum  est.  Si  vero  desunt  tres  antecedentes 
versus,  non  dubium  est,  qui  versus  51  s.  accipiendi 
sint:  orat  enim  Ambivius,  ut  populus  faveat  Terentio,  quip- 
pe  qui  mitius  fabularum  genus  excolat  quam  ceteri  poetae, 
qui  sibi  ipsis  morigerari  quam  animos  ad  elegantiam  formare 
malint. 

Quae  si  recte  disputata  sunt,  apparet  versus  illos  ad 
alterum  prologum  Hecyrae  referendos  esse  et  ex  interpreta- 
tione  in  prologum  Haut.  irrepsisse.  Nullum  autem,  ut  Rit- 
scheli  verba  mea  faciam,  frequentius  est  in  Terentio  corrup- 
telae  genus  quam  quod  ex  interpretatione  nascatur. 

Restat  denique  ut  lectionem  ,aliis'  in  versu  48  et  omni- 
bus  fere  codicibus  exaratam  et  a  novissimis  Terenti  editori- 
bus  probatam,  nullo  modo  tolerari  posse  probem,  cum  alio- 
rum  poetarum  mentionem  fieri  et  consuetudini  Terenti  et  ra- 
tioni  repugnet:  tantum  enim  abest,  ut  verisimile  sit  ceteros 
poetas  a  scribendo  Hecyra  exacta  deterreri  potuisse,  ut  contra, 
si  Terentium  oppressissent,  multi  poetae  palmam  accepisse 
sibi  visi  essent.  Aptissime  autem  Ambivius  ipso  exitu  pro- 
logi  orat  spectatores,  ut  et  poetae  et  sibi  vel  in  posterum 
faveant. 

Jam  iuvat  de  ratione  et  personis  Terentianorum  prolo- 
gorum,  de  Ambivio  actore,  qui  alterum  prologum  Hecyrae  elo- 
cutus  est,  de  tempore  quo  Hecyra  acta  sit  deque  aliis  rebus 
huc  spectantibus  brcvi  disputare. 

Prologum  apud  Graecos  nominari  eam  ipsius  fabulae 
partem,  quae,  dum  cliorus  in  scaenam  prodibat,  agebatur, 
nemo  nescit;  latini  poetae  vero  quo  consilio  prologura,  qui 
ante  initium  ipsius  fabulae  seorsuin  pronunciabatur,  scripse- 
rint,  ab  ipso  Terentio  discimus,  qui  Andr.  prol.  6.  (cf.  adn. 
Donat.)  prologi  esse  ait  argumentura  narrare.  Cur  autem 
Terentius  partes  legitumas  prologi  ad  otQo/ocr/xa  otQocwara 
quae  dicuntur  detulerit  et  ipso  prologo  respondere  maledic- 
tis  adversariorum  maluerit,  inde  videtur  petendum  esse,  quqd 

poeta  et  alias**)  adversariis  respondere  non  potuerit  et  in 
prologo  comp  ures  res  permixte  tractare  noluerit. 

Jam  vero  utrum  nomen  fabulae  in  prologo  nominari 
oporteat  necne,  exploremus  necesse  est.  Sed  ante  initium 
ludorum  et  ceteris  ludicris  indicatis  et  nominibus  fabularum 
earumque  scriptorum  pronunciatis  nomina  fabularum  breviter 
quidem,  sed  satis  significari  iam  supra  proposui.  Nunc  quae 
Donatus  de  tituli  pronunciatione  tradidit,  cur  minus  creden- 
da  sint,  ostendamus  necesse  est:  sed  rem,  quo  minus  mihi 
in  dubitationem  vocari  posse  videtur,  eo  brevius  complectar. 
Quod  enim  Dziatzko  contendit,  ante  secundam  et  tertiam  ac- 
tionem  Hecyrae  et  ante  actionem  Hautontimorumeni  titulum 
fabulae  non  pronunciatum  esse,  ne  extemplo  tumultus  mo- 
veretur,  supra  a  me  satis  tractatum  esse  puto.  Sed  hoc 
loco  addendum  est,  id  quod  Dziatzko  docet  etiam  ideo  cre- 
dibile  non  esse,  quia  ex  Haut.  prologo  conligimus  Terenti- 
um  ne  timuisse  quidem,  ne  fabula  illa  exageretur,  cum  in  eo 
appareat  poetam  prae  se  ferre  speciem  magnae  confidentiae. 
Dziatzkonb  sententia  dominum  gregis  fortasse  pronuntiavisse 
tituram  fulilis  est  atque  commenticia.  Quid?  Nonne  Dz. 
suam  coniecturam  potius  defendere  videtur  quam  Donati 
verba**),  quippe  quae  ita  non  ad  primam  actionem  fabulae 
referri  posse  videantur,  ut  ad  multa  posteriora  tempora  spec- 
tent?  — 

Sed  de  altera  Donati  sententia,  quae  huc  spectat,  (cf. 
Klotz.  1.  c.  p.  XVIII,  1.  23  ss.)  quam  idem  Dziatzko  (cf.  1. 
c.  mus.  Rhenan.  XX,  p.  586)  contra  Eitschelium  (Parerg.  p. 
304.)  defendit,  non  tam  agitur,  si  quid  video,  num  Donatus 
diversa  perperam  confuderit,  —  quod  quamquam  Dz.  negat, 


*)  Morem  Plautinum  dicendi  aliquid  ex  ipsa  fabula  praeter  argu- 
mentum  ad  spectatores  Terentius  suo  iure  respuit. 

**)  cf.  Fab.  Terent.  ed.  Klotz.  tom.  I,  p.  XIX.  1.  35  ss.  Huius 
modi  adeo  carmina  ad  tibias  fiebant,  ut  his  auditis  multi  [—  scilic.  qui 
fabulam  iam  saepius  spectaverant  — ]  ex  populo  ante  discerent,  quam 
fabulam  acturi  essent  scaenici. 

equidem  pro  certo  habeo  —  quam  num  quis  sibi  persuasu- 
rus  sit,  ullurn  poetarn  sive  Terentium  sive  alium  tam  insa- 
num  fuisse,  ut  titulo  ,adelphoi  Terenti'  pronunciando  magis 
quam  ,Terenti  adelphoi'  attentionem  acquiri  crediderit. 

Omnibus  igitur  rebus  consideratis  Donatum  ea,  quae  de 
tituli  pronunciatione  docet,  sibi  finxisse  solis  luce  clarius  est. 
Neque  hoc  valde  mirum  est,  cum  in  libellis  ,de  comoedia' 
et  ,de  comoedia  et  tragoedia'  passim  falsa  veris  permixta 
esse  certis  argumentis  probatum  sit  (cf.  Hahn.  quaest.  scaen. 
p.  3.  14.  16.) 

Cui  rationi  prologi  serviverint  cum  viderimus,  iam  con- 
siderandum  erit,  a  quibus  pronunciati  sint.  De  ea  re  quae 
scimus  non  sunt  multa.  Nam  ut  ea,  quae  ex  prologis  Plau- 
tinis  conligamus,  silentio  praeterarittamus,*)  ex  Terentianis 
nihil  aliud  (Haut.  v.  2.)  efficitur  nisi  adulescentium  fuisse 
eloqui  prologum:  quare  verisimile  est  aut  dominum  gregis, 
si  quidem  adulescens  erat,  aut  eum  actorem,  qui  partes  pri- 
marias  adulescentis  agebat,  prologum  pronuntiavisse.  Nec 
vero  de  ornatu  prologi  quicquam  certi  enucleari  posse  cum 
iam  supra  demonstraverimus,  in  eo  potius  nihil  amplius  sciri 
nobis  quiescendum  erit,  quam  ut  hariolari  quam  disputare 
malimus.  De  Ambivio  quae  addam  admodum  pauca  sunt. 
Ambivium  actorem,  qui,  ut  ex  didascaliis  accipimus,  omnes 
Terenti  fabulas  primum  egit,  more  omnium  illius  aetatis  ac- 
torum  (cf.  Becker  -  Marqu.  1.  c.  IV,  p.  534.)  servum  vel 
potius  libertum  fuisse  consentaneum  cst:  id  quod  non  irape- 
diebat,  quorainus  sumraara  gratiam  propter  singularem  vir- 
tutein  iniret.  (Idem  de  alio  quodam  actore  conligitur  e  Phorm. 
prol.  v.  16.) 

Quaecunque  de  vita  Ambivi  scimus,  alteri  prologo  He- 
cyrae  debentur,  ubi  de  se  ipse  narrat,  se  adulescentem  (tri- 
ginta  fere  annos  natum  —  cf.  Ritschl.  Parerg.  p.  187.  adn.  — 

*)  Perperara  Hahn.  (qu  sel.  p.  18.)  versum  4.  Mercat.  Plautin.  in- 
terpretatur,  unde  se  conligere  arbitretur  a  consuetudine  alienum  fuisse 
prologum  ab  actore  primario  pronunciari. 

fabulas  Caecili  egisse  maximamque  operam,  ut  novae  fabulae 
peragerentur,  navavisse.  Sed  vide,  ne  innocentia  Ambivi 
nimio  plus  a  Ritschelio  (in  Parergis  p.  333  s.)  laudata  sit. 
Recte  enim  Donatus  nos  admonet^  ut  laudes  innocentiae 
Ambivi  caute  accipiamus ,  cum  adnotet  ad  v.  34.  prolog, 
Phorm.  ,ubique  laudat  poeta  actorem,  est  enim  poetae  utile': 
hoc  idcirco  probabile  est,  quia  poeta  et  actor,.  qui  ex  arte 
musica  quaestum  percipiunt  —  haec  non  miniraa  cura  Te- 
renti  est,  ne  ad  famem  reiciatur  cf.  Phorm.  prol.  v.  18  — 
societate  quadam  utilitatis  inter  se  coniuncti  erant.  Sed  ut 
perspiciatur,  quae  haec  societas  fuerit,  maxime  inquirendum 
est,  quo  pacto  poeta  fabulas  vendiderit  et  actor  vel  dominus 
gregis  eas  agendas  curaverit.  De  his  rebus  quae  Donatus 
ad  Hec.  II.  prolog.  v.  49.  adnotavit*)  ita  ut  permulta,  quae 
ex  hoc  uno  fonte  manant,  non  praepropere  credenda  sunt, 
sed  curandum  est,  ut  vera  a  falsis  secernantur.  Num  veri- 
simile  est,  poetam  fabula  exacta  nihil  soluti  preti  perdidisse, 
sed  totum  pretium  ab  actore,  qui  aestimavisset,  repetitum 
esse?  Quo  tandem  modo  actor  (scil.  servus  vel  libertus) 
tantae  pecuniae  satis  cavere  potuit?  Nonne  probabilius  est, 
aut  fabulam  ab  actore  ea  condicione  aestimatam  esse,  ut, 
cum  fabula  non  stetisset,  pecunia  a  poeta  redderetur  aut, 
quod  verisimilius  est,  pecuniam  post  peractam  demum  fabu- 
lam  ab  editoribus  ludorum  numeratam  esse?  Quae  quodam- 
modo  confirmatur  coniectura.  Suetonius  enim  cum  tradat, 
Terentium  ex  Eunucho  fabula  bis  acta  peroepisse  octo  milia 
nummum,  facile  crediderim,  hoc  permagnum  pretium  tum 
demum,  cum  fabula  placuerat,  ab  aedilibus  solutum  esse. 
Huc  si  addideris,  poetae  cum  domino  gregis  de  mercede  ac- 
torum  aetate  Terenti  convenisse  (cf.  Ritschl.  Parerg.  328. 
Haut.  43  ss.  48.)  —  posterioribus  enim  temporibus  actores 
ab    editoribus   ludorum    locatos   esse   notum    est   (Becker  - 

*)  ,AestimatioDe  a  me  (Ambivio)  facta  qnantum  aediles  darent: 
et  proinde  me  periclitante,  si  abiecta  fabula  a  me  pretium,  quod  po- 
etae  numeraverint,  repetant.' 


—    25    — 

Marquardt  1.  c.  IV,  p.  533.)  —  nec  ulluin  aliud  praemium,*) 
quantum  nos  quidem  scimus,  domino  gregis  oblatum  esse, 
non  minus  actoris  quam  poetae,  ut  fabula  perageretur,  inter- 
fuisse  satis  apparet. 

Quibus  temporibus  Hecyra  acta  sit  et  de  aliis  rebus, 
quae  huc  pertinent,  disserturis  nobis  unae,  unde  discamus, 
didascaliae  praesto  sunt:  quarum  origo  unde  repetenda  es- 
set,  Ritschelius  ita  in  Parergis  p.  319  s.  explicavit,  ut  nihil 
addi  possit,  nisi  quod  Dziatzko  satis  probabiliter  coniecit 
(cf.  mus.  Rhenan.  n.  s.  t.  XX.  p.  92.)  nonnulla  quae  in  di- 
dascaliis  exstant  ex  manuscriptis  actorum  a  grammaticis  re- 
cepta  esse. 

Fontes  autem,  unde  didascalias  hauriamus,  sunt  omnino 
tres**):  primum  praefationes  praemissae  a  Donato  fabulis 
Terenti,  deinde  didascaliae  codicum  quos  Caliopius  recen- 
suit,  denique  codex  Bembinus  testis  gravissimus,  qui  unus 
ex  tribus  Faerni  codicibus,  qui  recensionem  Calliopi  eftuge- 
runt,  nobis  superest:  accedunt  in  una  Hecyra  quae  adnota- 
vit  Donatus  ad  Hec.  I,  1,  ubi  nonnulla,  quae  huc  pertinent 
exhibentur.***)  Hecyrae  didascalia  corruptelis,  quae  per  se 
apparent,  emendatis  legitur  in  codice  Bembino  haec: 


*)  Jara  supra  proposui,  actorem  in  fabulis  aestimandis ,  ne  raaius 
periculum  subiret,  aliquo  modo  sibi  satis  cavisse:  fabulas  autem  serael 
peractas  (id  quod  Ritschel.  coniecit  in  Parerg.  p.  331.)  in  possessionem 
actoris  venisse  credibile  non  est,  propterea  quod  Eunuchum  commodo 
ipsius  poetae  bis  actam  esse  scimus.  Conicere  igitur  debemus,  poetam 
non  tam  fabulam  quam  primam  fabulae  actionem  vendidisse. 

**)  De  his  tribus  didascaliarum  generibus  fusius  disseruit  lectiones- 
que  libris  denuo  conlatis  excussit  Dziatzko  in  mus.  Rhenan.  p.  570  ss. 

***)  Non  ita  multum  inter  ea  quae  Donatus  ad  Hec.  I,  1  adnotavit 
et  inter  praefationem  interest,  cum  memineris  Donatum  dictionem  suam 
in  commentario  multo  artius  ad  verba  ipsius  prolo.-ji  applicavisse  quam 
in  praefatione:  quod  ,Ce  Rabirio'  in  praefatione  leguntur,  haec  verba 
a  lectore  parum  docto  fortasse  ex  mutilata  lectione  .  C  .  .  E  .  .  . 
AB  .  .  .  (Cornelio  Dolabella)  vel  aliquo  alio  modo  perscripta  esse  su- 
spicor.    Nam  qui  fieri  possit,  ut  Donatus  sibi  ipse  dissentiat,  equidem 

INCIPIT  TERENTI  HECYRA 

ACTA  LVDIS  MEGALENSIB.  SEXTO  IVLIO  CAESARE 

CN.  CORNELIO  DOLABELLA  AEDILIB.  CVRVLIB. 

MODOS  FLACCVS  CLAVDI  TIBIS  PARIB. 
5  TOTA  GRAECA  MENANDRV  FACTA  EST  V 

ACTA  PRIMO  SINE  PROLOGO  DATA  SECVNDO 

CN.  OCTAVIO  TiTO  MANLIO  COS. 

RELATA  EST  LVCIO  AEMILIO  PAVLO 

LVDIS  FVNERALIB.  NON  EST  PLACITA 
10  TERTIO  RELATA  EST  Q.  FVLVIO 

LVCIO  MARCIO  AEDILIB.  CVRVLIB.  EGIT 

LVC.  AMBIVIVS  LVC.  SERGIVS  TVRPIO  PLACVIT. 
Ac  primum  quidem  de  sexto  versiculo  didascaliae,*)  quam 
supra  proposui,  quem  versum  totum  suppositicium  esse  Dzi- 
atzko  censet,  hoc  admonere  volebam,  verba  ,data  secundo' 
non  tam  interpolationi  quam  corruptelae  deberi,  quia  non 
verisimile  est  haec  verba,  quae  nullum  sensum  hoc  loco 
praebent,  dedita  opera  inserta  esse.  Credo  equidem  voea- 
bulo  ,secundo,'  cum  ex  insequenti  versu,  ubi  legebantur  ver- 
ba  ,secundo  relata  est'  verbis  ,tertio  relata  est'  responden- 
tia  inrepsissent,  postea  a  lectore  imperito  additam  esse  vocem 
,data<  —  quae  ad  genus  dicendi  didascaliarum  non  conve- 
nit  —  eo  consilio,  ut  ,secundo'  cum  antecedentibus  verbis 
aliquo  modo  coniunctum  sit.  Sed  etiam  alia,  quae  apertis- 
sime  correctorem  atque  emendatorem  significant,  a  Dziatz- 
koue  intacta  esse  relicta  eo  magis  admiror,  quod  iam  ipse 

non  comprehendo.  Verba  autem  ,  haec  primo  data  est  sine  prologo'  a 
Donato  adnotata  esse,  cum  duos  tantum  prologos  spectantes  ad  duas 
posteriores  actiones  invenisset,  verisimillimum  est :  unde  scilicet  haec 
verba  etiam  in  codicem  Bembinum  manaverunt.  Atque  caussa  cur  Do- 
natus  non  respexerit  in  praefatione  nisi  primam  actionem,  inde  videtur 
petenda  esse,  quod  grammaticus  et  didascaliam  praefationi  admiscere 
consuerat  nec  tamen  omnia  his  dicere  volebat. 

*)  Quae  Ritschelius  (in  Parergis  p.  249—319;  et  Dziatzko  (in  mus. 
Bhen.  n.  s.  XX  et  XXI)  de  didascaliis  disseruerunt,  eum,  qui  in  hac 
quaestione  iudicare  vult,  non  nescire  debere  consentaneum  est. 

hanc  rem  disertis  verbis ,  commemorat  (cf.  mus.  Rhen.  XVI, 
p.  78.  adn.  22.)  Nec  enim  in  didascalia  verba  ,non  est  pla- 
cita'  (1.  8.)  et  ,placuit'  (1.  12.)  per  se  desiderarentur,  cum 
de  eventu  primae  actionis  nihil  adnotatum  sit,  et  in  ceteris 
codicibus  verba  ,non  est  peracta/  loco  non  convenienti  po- 
sita  interpolationi  debentur:  huc  accedit  quod  Donatus 
eventus,  quo  fabula  acta  sit,  verbis  ,est  commendata'  excep- 
tis  nusquam  mentionem  facit. 

Sequitur,  ut  de  actoribus,  qui  in  Bembino  (1.  12.)  nomi- 
nentur,  statuendum  sit.  Fabulam  autem  a  duobus  actoribus 
(seu  dominis  gregis)  actam  esse  cum  Dziatzkone  nego,  sed 
alterum  actorem  ad  diversas  actiones  fabulae  referendum  esse, 
quod  Dziatzko  vult,  parum  verisimile  est.  Etenim  si  dida- 
scalias  fabularum  Terenti  inspicimus,  unum  actorem  inveni- 
mus  in  didascaliis  Hecyrae  (apud  Donatum)  et  Hautontimo- 
rumeni  (in  cod.  Bembino),  cum  in  codice  Berabino  verba  ,L. 
Sergius'  in  didascalia  Hecyrae  non  minus  aperte  quam  in 
adnotat.  Donati  ad  Hec.  I,  1.  illud  ,et  L.'  vitiata  sint.  Sed 
inde,  quod  in  eis  codicibus,  quos  Calliopius  certo  consilio 
recensuit,  duo  actores  semper  nominentur,  nihil  conligi  po- 
test.  Itaque  nos,  cum  videamus  didascalias  Hecyrae  et  Hau- 
ontimorumeni  in  hac  re  singnlarera  locum  tenere  recte  sine 
dubio  hoc  discrimen  ad  id,  quod  inter  prologos  harum  fabula- 
rum  et  inter  ceterarum  interest,  referemus.  Prologus  enim, 
cum  aut  a  domino  gregis,  si  quidem  adulescens  erat,  aut  ab  eo 
actore,  qui  primas  partes  adulescentis  in  fabula  agebat,  pro- 
nuntiari  soleret,  ut  supra  demonstravimus,  et  cum  propter  sin- 
gulare  genus  prologorum  Terenti  fieri  non  posset,  quin  prolo- 
gus  omnino  ab  actore  pronunciaretur,  cui  et  poetae  et  specta- 
tores  confiderent,  videmur  haud  inepte  conicere,  hunc  ac- 
torem,  praeter  ceteros  excellentem,  dignum  habitum  esse,  qui 
in  libris  manuscriptis  actorum  seu  in  didascaliis  nominaretur. 
Qua  coniectura  probata  facile  intelligitur,  cur  in  didascaliis 
Hecyrae  et  Hautontimorumeni  unus  tantum  actor  nomina* 
tus  sit. 

Ad  coniecturam  nostram  firmandam  etiam  hoc  addi  po- 
test,  quod  in  diclascaliis  fabularum  Graecarum,  quarum  ad 
similitudinem  latinae  a  grammaticis  conscriptae  sunt,  nomen 
prologi  disertis  verbis  nominetur. 

Trium  omnino  actionum  Hecyrae  mentio  fit  in  didasca- 
liis:  atque  erraret  is,  qui  putaret  verba  ,tertio  relata  est'  in 
codice  Bembino  fortasse  ad  quartam  actionem  referenda  esse. 
Omnes  enim  didascaliae  usum  dicendi  Terentianum  (in  Hec. 
prologis  v.  7,  38.)  sequuntur,  ita  ut  verba  ,secundo  relata 
est'  et  ,secundo  acta  est'  haud  impari  sensu  dicantur.  He- 
cyra  primum  acta  est  T.  Manlio  Cn.  Octavio  coss.  (anno  a. 
U.  c.  DIXC),  iterum  ludis  funeralibus  Luci  Aemili  Paulli  (an- 
no  a.  U.  c.  DXCIV.),  tertium  Q.  Fulvio  Lucio  Marcio  aedi- 
libus  curulibus,  qui  ad  eundem  annum  —  a.  U.  c.  DXCIV. 
—  sine  dubio  referendi  sunt,  quia  Terentius  iam  insequenti 
anno  in  Graeciam  profectus  moritur. 

Ludis  autem  Megalensibus  primam  actionem  tribuendam 
esse  codici  Bembino  et  Donato  testibus  confidimus ,  ludos  vero 
Romanos,  quos  codices  Calliopi  praebent,  referendos  esse  ad 
tertiam  actionem,  id  quod  Ritschelio  cum  Pighio  verisimile 
videtur,  non  habeo  quod  impugnem. 

Jam  denique  restant  etiam  nonnullae  dificultates,  non- 
dum  animadversae  vel  remotae  a  viris  doctis,  quae  quo  mo- 
do  tollantur  nobis  cogitandum  est.  Quodsi  apud  Donatum 
(in  praef.  Hec.  ed.  Klotz.  p.  193  b  14  s.)  haec  verba: , .  .  . 
quod  saepe  exclusa  haec  comoedia'  et  in  auct.  vit.  Terenti 
(Suet.  ed.  Reiffersch.  p.  35.  1.  11).  ,Hecyra  saepe  exclusa, 
vix  acta  est'  leguntur,  et  quoniam  vocula  ,saepe'  non  ,bis* 
significari  in  oculos  incurrit,  grammaticos  de  numero  actio- 
num  inter  se  dissentire  nemo  negabit.  Atque  iam  Wil- 
mannsius,  (cf.  in  mus.  Rhenan.  XXI,  p.  74.)  cum  intellexis- 
set,  parum  verisimile  esse  Terentium  in  prologo  Phormio- 
nis  (v.  31  ss.)  mentionem  fecisse  Hecyrae  quattuor  annis 
ante  exactae,  ooniecit  Hecyram   post  Eunuchum  iterum  ac- 

tam  esse.  Quamquam  haec  Wilmannsi  coniectura  probari 
non  potest,  ratio  viri  docti  improbanda  tamen  non  est. 

Nihil  igitur  restat  nisi  ut  credamus  Hecyram  brevi  ante 
Eunuchum  relatam  esse,  quod  eo  probabilius  est,  quia  ex 
prologo  Phorm.  (v.  33.)  conligi  videtur,  unam  actionem  Eu- 
nuchi,  non  duas  (Hautontimorumeni  et  Eunuchi),  inter  ac- 
tionem  Phormionis  et  Hecyrae  intercessisse.  Quam  coniec- 
turam  amplexi  non  negabimus  illud  ,saepe'  facilius  pro  ,ter 
dici,  praesertim  cum  comparatio  tiat  cum  aliis  fabulis  Te- 
rentianis,  quae  omnes  primum  steterunt.  Quid  autem?  He- 
cyram  ne  quartum  quidem  peractam  esse  Volcatius  Sedigi- 
tus  contendit,  qui  secundum  emendationem  Ritscheli  ait 
,sexta  exclusast  fabula',  atque  ipse  Donatus  de  eventu,  quo 
postremo  Hecyra  ab  Ambivio  acta  sit,  non  adnotat  nisi  fa- 
bulam  ab  actore  commendatam  esse.  Huc  si  addideris,  il- 
lud  ,placuit'  in  codice  Bembino,  ut  vidimus,  interpolationi 
deberi,  apparet  nihil  esse,  cur  Volcatio  diffidamus. 

Sed  cum  quaeratur,  qui  tieri  potuerit,  ut  tres  omnino 
actiones  in  omnibus  didascaliis  commemorarentur,  caussa  ex 
ipsis  prologis  videtur  petenda  esse.  Terentius  autem  utrum 
unam  actionem  de  consilio  silentio  practermiserit  —  nescio 
an  eam  ob  rem  in  altero  prologo  funambuli  mentionem  po- 
eta  non  feccrit  —  an  lacuna  in  altero  prologo  statuenda 
sit,  equidem,  quod  in  praesentia  pro  certo  affirmem,  non 
habeo. 

Jam  denique  Hecyra  quota  fabula  a  Terentio  scripta 
sit,  non  ita  difficile  discernitur,  sed  quid  verbis  ,facta  est'  in 
didascaliis  signiticetur,  difficile  est  dictu:  nam  si  verba  ad 
fabulam  scribendam  referenda  essent,  sine  dubitatione  He- 
cyram  secundam  factam  esse  affirmaremus,  aut  si  idem  fere 
quod  verba  ,peracta  est',  sextam  factam  esse  coniceremus. 
lllud  nos  credere  multa  vetant,  hoc,  quod  Ritschelius  su- 
spicatus  est,  non  magis  accipere  nobis  licet,  quod  et  aliae 
obstant  difficultates  (cf.  mus.  Rhenan.  XX.  p.  598.)  nec  fieri 
poterat,  ut  in  omnibus  codicibus  Adelphi  fabula  sexta,  He- 

cyra  autem  quinta  facta  diceretur,  quoniam  eisdem  ludis 
scaenicis  hanc  exactam,  illam  peractam  esse  omnes  libri 
consentiunt. 

Restat  igitur,  ut  coniciamus  verbis  ,facta  est'  idem  ex- 
primi,  quod  Donatus  verbis  ,edita  est'  distinctius  significat, 
ita  ut  Hecyra,  cum  secundo  (vel  tertio?)  ,plane  pro  nova' 
post  Phormionem  relata  esset,  in  lucem  prolata  esse  de- 
finiatur. 


V  I  T  A. 


Natus  suni  Otto  Amdohr  Ohlaviae  oppidulo  Silesiae 
III  die  ante  Cal.  April.  a.  h.  s.  XLIV  patre  Ludovico  matre 
Sigismunda  e  gente  Schultz,  quos  adhuc  vivere  gaudeo  ma- 
xime.  Fidei  addictus  sum  evangelicae.  Primis  literarum 
rudimentis  imbutus  cum  Vratislaviae  in  gymnasio  St.  Mar. 
Magdal.,  quod  tunc  a  Schoenbornio  gubernabatur,  inferiores 
scholas  absolvissem,  Mindenae  oppido  Guestfaliensi  in  gym- 
nasio  a.  h.  s.  LXIV  testimonium  maturitatis  Ottone  Gandtnero, 
viro  illustrissimo,  directore  adeptus  sum.  Mindena  Vratisla- 
viam  reversus  potissimum  disciplina  Martini  Hertzi  per  unum 
seraestre  usus  sum.  Vratislavia  relicta  Berolinum  me  con- 
tuli  et  per  tria  semestria  literis  philologicis  et  philosophi- 
cis  magistris  professoribus  Boeckhio,  Hauptio,  Muellenhoffio, 
Kirchhoffio,  Huebnero,  Trendelenburgio,  aliis  operam  dabam. 
Deinde  Gryphisvaldiam  profectus  per  tria  semestiia  lectio- 
nibus  Schoemanni,  Buecheleri,  Hoeferi,  Susemihli,  Georgi  et 
exercitationibus  seminari  philologici  et  philosophici  interfui. 
Anno  h.  s.  LXVIII  quarto  ante  Non.  Dec.  Gryphisvaldiae 
examen  pro  facultate  doccndi  absolvi  £t  Calendis  Januariis 
anno  h.  s.  LXXl  magister  publicus  ordinarius  in  gymnasio 
Fridericiano  Francofurtensi  constitutus  sum.  Bello  novissi- 
mo  contra  Francogallos  gesto,  ut  hoc  etiam  addam,  munere 
praefecti  subsidiorum,  qui  dicitur,  functus  compluribus  proe- 
liis  superatis  mense  Octobri  a.  h.  s.  LXX  benignitate  Im- 
peratoris  augustissimi  ordini  equitum  crucis  ferreae  ad- 
scriptus  sum. 

